Sityasyon Politik Aktyel
Sityasyon LALIT ladan
Bizin Zwenn LALIT!
Introdiksyon

Ki nu pe zwe esek ubyen futborl, nu kone ki laviktwar li depann lor enn long lalit pozisyonel. U ena pu ranforsi u pozisyon konstaman. Suvan sa li inplik antrennman, buku refleksyon ek diskisyon lor stratezi ek taktik e, kan mach vini, enn seri long, long konfrontasyon, tu kalite, e aksyon presi, dan sa kad zeneral la. Sirtu dan zwe kolektif, bizin devlop enn konpreansyon an komin parmi tu lekip net. Personn pa pu osi bet pu nu sey deklar esek-ek-mat, swa met gol, kuma so premye muv! Non! Personn pa gayne dan Lalig, nonpli, par gayne dan premye mach. Li initil, osi, pu pretann ki enn draw li enn laviktwar, ubyen ki enn defet li enn draw. Enn lekip amenn enn lalit konstan, atraver sak muv, pu amelyor so pozisyon, relativ a enn bi kler. 
Politik de klas, dan enn serten fason, li opere kumsa, li osi. (i) Li enn lalit ki ankre dan realite. Li pa siport blef eternelman. Li pa siport eskrokri intelektyel eternelman, nonpli. Dan politik de klas, koz laverite, li esansyel. 
E dan LALIT, nu fer sa kalite politik ki apel politik de klas. Setadir li napa ni politik-politikay, ni politik-elektoralist, ni politik-kliyantelist, ni politik-kordilo, ni politik baze lor blef, ni politik ki fye lor mansonz, ni politik oportinist, ni politik maltret adverser. Tu sa bann zar politik la, zot zwe kareman dan faver stati ko – ubyen parfwa zot amenn kiksoz pli pir ki seki deza ena – akoz zot re-reprodir samem stati ko ubyen zot kapav mem agrav sityasyon pu laplipar dimunn ki travay pu viv. Tu sa lezot zar politik, zot viz esansyelman pu sanz dimunn dan klas ki o-puvwar, san ki sanz klas ki o-puvwar ni natir puvwar.
Sanz klas ki o-puvwar

‘Politik’ ki baze lor ‘klas’ li byen diferan, natirelman, depi esek ubyen futborl. Sa li vre an parti parski so bann regleman de-baz, manyer ki sosyete imen marse, li pa osi fasil sezi ki ruls enn disiplinn sportif. Anfet li byen difisil pu konn bann regleman intern ki pe rezir manyer ki sosyete marse. E sa fer ki ase suvan, enn parti politik so aksyon politik kapav elwayn li depi so prop bi, sanki li realize ki sa pu arive. Lezot fwa, so aksyon kapav ena lefe kareman kontrer. Enn parti politik ki ule diminye puvwar Premye Minis, si li al ogmant puvwar enn Prezidan tu-pwisan, kapav amenn lekontrer de so bi. (Sa, li enn lexanp aktyel, kan Travayist ek MMM pe koz reform elektoral, liye avek enn Dezyem Repiblik, deryer ledo lepep.) Enn lot parti politik ule diminye kominalism, me so bann taktik riske ogmant li. (Enn lot lexanp dan laktyalite.) Tusala, arive anparti akoz li difisil konpran kimanyer sosyete marse. (Anparti, akoz dirizan swaf puvwar, ubyen fatige amenn lalit.)
Me, mem li difisil konpran sosyete, li nepli kiksoz ki inposib. Li tutafe posib pu devlop enn serten degre konpreansyon sosyete, anterm manyer ki listwar aktyel derule zordi. E se sa konpreansyon la ki permet nu amenn politik-de-klas dan enn fason ki marse, setadir kot kapav amenn enn sanzman klas ki opuvwar, olye enn sanzman dimunn ki reprezant klas ki deza opuvwar e ki pu kontiyn res opuvwar. 
Kot nu finn gayn sa kalite konpreansyon la? Nu tu ena akse a li akoz nu ena enn gran leritaz intelektyel ek politik: Karl Marx ek Friedrich Engels ek tu dimunn dan tradisyon sosyalist revolisyoner apre zot, finn reysi fer kiksoz ki zame okenn filozof ni okenn politisyen ti reysi fer avan: zot finn montre nu kimanyer liye enn analiz bann mekanism dan sosyete-de-klas lor letan (enn domenn ki tom dan lafilozofi ek listwar) ansam avek enn bi ek enn lalit pu amenn enn sosyete sosyalist (enn demars politik pratik) pu amenn enn sosyete kot pena klas. Kan nu koz enn sosyete sosyalist, an-pasan, nu pe koz, par definisyon, enn sosyete egaliter. Li egaliter parski li nepli ena diferan klas sosyal, ‘klas sosyal’ dan enn sans byen presi: dimunn nepli ena diferan relasyon ar mwayen sirviv lor sa bul later la. Nepli ena enn “bann” ki donn travay, lot bann ki “rod travay”, pu viv. Dernye restan lesklavaz (wage slavery) pu fini. Sa li enn bi tutafe realizab. Tu dimunn pu organiz travay ek lavi, kuma enn lansanb ek dan respe pu lanatir, enn lanatir dan lekel nu form parti.
Alor, si nu get lalit politik kuma enn batay pozisyonel, zordi, LALIT so pozisyon, kimanyer? 
Nu truve ki LALIT, e li etonan, dan enn pozisyon relativman for. (An-braket, nu pa pli for ki nu anfet ete pu enn rezon sinp: parski klas ki nu reprezante, klas ki so lintere nu pe promuvwar pu li vinn opuvwar, li feb pur lemoman pu bann rezon obzektiv konzonktirel, setadir ena somaz ek prekarite, osi byen ki rezon sibzektiv, setadir travayer krwar tu ki li bizin fer pu amenn sanzman se “fer laful” enpe, “desann dan lari” enpe, lerla al vote enn fwa sak 4-5 an, tu korek. Setadir travayer inn perdi sa lide, akoz nu dan enn down-turn, ki tu travayer bizin partisip dan enn politik-de-klas.)
Pozisyon LALIT, kifer relativman for zordi?

Kifer nu dir pozisyon parti LALIT li relativman for, dan sa batay pozisyonel? Nu pu re-vinn lor sa kestyon la 2-3 fwa amizir nu get sityasyon politik Moris ek dan lemond an Septam 2012, dan sa lartik la.

Premye rezon, se bann parti politik dan Parlman pe sonbre dan enn puritir ase grav, plis ki avan, e pe fer dimunn deplizanpli degut zot kalite politik. Tu dimunn, kot u ale, pe dir samem. Sa deklin parti tradisyonel, sa dezeneresans extrem, li enn-de bann sintom direk kriz dan sistem ekonomik kapitalist. Sa febles lezot parti, anterm koerans, anterm mamb aktiv, anterm striktir (apar enn laparey elektoral), anterm demokrasi intern, anterm vizyon enn lot kalite sosyete, an term enn program kler, li fer ki Lalit relativman for. 

Kalite “politik” ki pe al puri
Anu pas sityasyon an-revi. An 2010, 2 an desela, ansam Parti Travayist ek MSM ti eli. Zis apre kawnting, nu dan LALIT ti ena enn Lasamble Manb, e nu ti konstate ansam ki bann Travayist ti paret konpletman abat. Zot ti desi net. Zot ti pe rod ¾. Premye Minis Ramgoolam ti fer li kler ki san enn manda trwa-kar pu sanz Konstitisyon, li pena vreman enn program. E li tuzur ena sa bi la, trwa-kar.
Antuka, MMM, depi dan lopozisyon, ti kumans enn kanpayn byen for kont MSM lor kestyon koripsyon (dosye Klinik Medpoint), e finn telman diskredit MSM, ki MSM finn bizin kit Guvernman, sirtu kan Parti Travayist ti nepli kapav defann kont bann kritik MMM lor MSM. Alor, MMM fors MSM andeor guvernman akoz MSM tro koronpi.

Lerla, MMM li-mem, san okenn zenn, deswit-deswit rant dan “Re-make 2000” ansam ar samem MSM ki li fek denonse pu koripsyon. Li alye ar sa-mem parti ki li fek oblize demisyonn dan Guvernman.

Osito Re-Make fini kree, 2 lider MMM Paul Bérenger ek Alan Ganoo kumans fer kanay anver zot nuvo alye, zot al negosye ar Parti Travayis. Sa osi san okenn zenn. Zot koz lor Reform Elektoral, “nuvo konstitisyon”, plis enn Lalyans an-vi eleksyon zeneral, ki sipozeman deryer laport, e zot tom dakor, dapre Bérenger, a 99% lor tu zafer. Korek.
Lerla, sa fonn net. Disparet.  Ep! Re-gayn Re-Make kumsi-ryen-ete. 

E li sa kalite sanzman, e so vites, e so “kumsi-ryen-ete, ki nu apel enn puritir. 

Purtan, kuma enn lot sintom puritir sa sistem politik limem, Parti Travayis reysi an-aparans “ranforsi” limem, mem li sef dan sufer sa puritir la. Li aste Pratibah Bholah, e sa, mem li enn siyn so purisman, li ranforsi li, a kurterm e pli pir, li aprofondi so purisman a lonterm. Travayis mem al ziska menas pu aste ankor 2 depite MSM. Li mem nom zot, parfwa: Ashit Gungah, Mahen Jugroo. Travayis mem reysi rekiper mobilizasyon dan sindika. Par exanp, dan lindistri sikriyer, e li fer li 2 fwa, setadir an 2010 ek an 2012. Li rekiper enn mobilizasyon dan lepor, osi. Ramgoolam ki pe kas enn gran pake. MMM ek Travayis reysi re-kiper enn banane mobilizasyon sindikal pu re-integrasyon enn sel kad enn para-etatik, Rehana Ameer. Bérenger ek Ramgoolam sanse pe kas enn gran pake. Travayis rekiper buku ONG atraver finansman par CSR. Li mem rekiper ase buku artis, e sey rekiper ankor plis, atraver finans artis, donn kontra, etc. Me, tusala, li enn ranforsisman pu sirtu Parti Travayist, wi, me li anmemtan, enn aprofondisman so prop puritir. Li pe kuyonn dimunn. E dimunn ki pret zot a sa zwe la, zot osi, zot sali zot-mem. Zot detrir zot prop potansyel vinn enn militan pu enn meyer sosyete.
Purisman grav kote sosyal
Anmemtan, ena enn sityasyon sosyal byen trakasan, kot la osi, nu truv dezeneresans, nu truv seki difisil dekrir dan enn lot fason apar “puritir” lasosyete. Dife dan karo, par milye arpan dan Lenor brile; lapolis dir “akt kriminel”. Ena enn lemet, kot abitan landrwa detrir lakaz enn grup travayer depi Bangladesh. Ti-marsan pe sufer represyon tulezur. Ti-planter pe bizin abandonn zot karo, les li sibir erozyon. Ena travayer pe parti bonn-aveni. Ena kominalism agradisan. Langaz kominal ek rasist pe dezenere ziska nivo atros, sirtu parmi zenn ki pa konn lepok bagar rasyal. Ena koripsyon a tu nivo. Ena trafik ladrog. E, kan gro gro rezo demantele, kuma rezo Gro Derek, li pa neseserman “netway” sosyete, me, akoz sosyete deza an-kriz, li kontribiye pu definitivman destabiliz bann diferan mafya. Ena inplozyon familyal, sirtu dan lakanpayn kot somaz pli ot. Bann lorganizasyon landrwa ki ti for ek onet e ki ti okip dimunn mizer, finn ranplase par enn spektak orib: CSR. CSR permet patron fer travayer kurbe, mandye pu gayn “kado” pu zot vilaz, kartye. La osi, bann lafors, kuma Komite Kartye, kot zot ankor existe, anplas zot enn challennj, zot vinn ranforsi sa-mem sosyete ki pe puri la; suvan u tann zot pe travay lame-dan-lame ar lapolis. Sak krim dan enn kartye ubyen vilaz, kan li ariv lor lagazet, li devwal, anplis sa dram la, enn sityasyon familyal konpletman intenab, kot ena tu kalite ipokrizi ek trayzon kote relasyon intim. Kan ena enn krim, al dekuver enn fam ti pe gard neve so mari, swa kamarad so mari. Kan ena enn lot krim, al dekuver misye ti pe gard so prop belfi, so vwazin, so belser, etc. Ondire lezot dimunn dan lanturaz nepli kapav ubyen nepli ule met lord, dir dimunn ki akseptab, pa akseptab e kifer. 
Ondire, ena enn ansyen moralite pe mor, ubyen finn fini mor, avan ki enn nuvo finn reysi pran nesans. Enn nuvo moralite li pu pran nesans amizir kumans ralye deryer enn proze sosyete, enn program byen poze, ki valoriz seki zenere, integ, onet. E sa nuvo moralite li pu ziz dimunn, sirman, lor lefe previzib (ki li direk ubyen indirek) so aksyon, ubyen lor lefe profon so aksyon – ki li enn aksyon individyel u kolektif. 
Koz profon sa kriz, ek sa purisman sosyal
Me, tusala, pa pe arive akoz ena enn problem politik, komtel. Li pa pe arive parski ena enn problem sosyal, komtel. E sirtu li pa pe arive akoz ena enn problem moral, kom tel. Non.

Li pe arive sirtu ek avan tu, akoz lekonomi kapitalist ki o-puvwar li finn dan enn dub-kriz. Nerport ki enn ladan ti pu sifi pu kree sa dezord epuvantab la. Me, kan kriz duble, tu lenerzi destrikter dan kriz la, li miltipliye par 2. Li al kree dezord kote politik, ki suvan pa fasil rezud, e li sem dezord dan lavi sosyal sak dimunn ek sak institisyon dan pei. Ki ete sa 2 kriz la? Enn kriz li internasyonal. Lot la, li Morisyen. E zot liye par listwar. 
Kriz internasyonal

Kote internasyonal, lekonomi neo-liberal – setadir form kapitalism ki opuvwar politikman depi plis ki 30 an – finn rant dan enn kriz sistemik, e li pe oto-detrwir li. Li finn rant dan enn spiral oto-destriksyon, kot tu so lenerzi li al dan kreasyon dezord. Seki neo-liberalism ete, se priz puvwar seksyon kapitalist ki rant dan finans, setadir ki miz lor valer sherz, ki viz lor valer “futures”, ki fer “hedging”, ki azir kuma zugader. Sa priz puvwar par kapital finansye li o-detriman 2 lezot klas: kapitalist dan prodiksyon – sirtu kapital dan agrikiltir ek lindistri, me mem dan extraksyon, komers – e klas travayer – ki anfet prodir sa kapital la. Klas travayer apovri, pe viv dan somaz agrandisan, ek plis prekarite sak mwa. Sa li vre partu dan lemond zordi. Kriz la agrave, parski natirelman, kapitalis finansye, li pena okenn susi pu seki ariv bul later. Purvi li pe maximiz so profi. Tu kumans mir, kuma an bann lan 1920, pu lamonte ideolozi fasist parmi lamas dimunn.
Kriz sistemik Moris-mem

Kote Moris ena enn lot kriz, enn kriz sistemik. Sa kriz la so rasinn li lindistri sikriyer, avek enn su-rasinn textil. Etan done lindistri sikrier ti rezon-det lexistans Moris kuma enn pei, kann ek disik finn definir formasyon de-klas, e seki reyne finn tultan enn lalyans bann lintere otur sa sekter la. Seki Antonio Gramsci apel enn “Blok Istorik”. Konsep “blok istorik” li neseser pu explik kimanyer enn klas osi minoriter ki burzwazi (proprieter later ek gro lizinn, gro labank, gran lotel etc), setadir mwens ki 1%, li kapav reyne lor tu lezot klas. Manyer li fer li se par kree enn “blok istorik” otur lindistri prinsipal, setadir dan ka Moris, kann-ek-disik. Alor, Parti Travayis ki reprezant sirtu gran planter, li finn preske perpetyelman dan enn lalyans ek 2-3 proprieter Tablisman (a nerport ki moman, kuma Noel, …..), plis laplipar ditan dan enn lalyans ar PMSD kan li ti reprezant Tablisman kare-kare, plis ar ti-planter (ki lider ideolozik dan sak vilaz, sirtu dan lenor, e ki ti azan Parti Travayis), ek finalman sindika laburer ek artizan prinsipal (avan ti PWU ek AGWU, zordi sa pe sanze). Kan lindistri disik an kriz avek lafin rezim proteksyon Lerop, kan WTO finn vinn an-viger, kan Guvernman pe servi Larzan Lerop pu re-striktir lindistri sikriyer, fer li vinn lindistri kannyer, la nu pe gayn enn re-formasyon enn nuvo versyon “Blok Istorik”, kot Navin Ramgoolam ek serten tablisman, bann gro planter, ek Nita Deerpalsing pe alye zot ar Lall Deonath, Serge Jauffret ek Ashok Subron. Burzwazi Deta, reprezante tuzur par Parti Travayist (esansyelman), setadir sa seksyon burzwazi ki servi laparey deta (dan alokasyon tennder Guvernman, kontra pu travo Guvernman, komann pu Guvernman) pe ris ti-burzwazi dan enn lalyans ar li atraver so politik “demokratizasyon lekonomi”, ek li pe ris enn seksyon klas travayer ar li, dan sa lalyans la.
Me, li pa pe tutafe reysi.

Ansyen lord etabli pe kontiyn puri, akoz kriz la tro gran. Li sistemik. Tu sakuye par li.
Vortex

Alor, nu kapav konpar sa fenomenn la, sa dezord ek parfwa puritir agrandisan la, avek enn spiral ki desann anba, kuma enn vortex ki ena enn lenerzi – enn lenerzi negatif – ki ris tu zafer ver li, dan sa spiral ver pli anba. Seki moter sa lafors la, sa lenerzi la, se enn lekonomi kapitalist an kriz, enn kriz kot, kan li al par divan, li pu pli tom dan tru par fer plis lapert, ek kan li kile, la osi, li fer defet, tom dan tru. Alor, tanki kapitalism opuvwar, li ris tu lezot klas dan so kriz. E bann lezot lafors, a zot tur, rant dan lezot ti-vortex ki pran zot – akoz zot tu pe sibir lefe mem lafors.

Alor, Travayis amezir li pe desann dan vortex prinsipal la, e li pe ris so MMM, ki anmemtan dan so prop vortex, so MSM ki dan so prop vortex, tu so alye ek adverser, tulde, ar li. Li byen suvan mem ris bann “challennj” kont li dan sa vortex la. Alor, sa metafor “vortex” ed nu konpran kimanyer Muvman Premye Me ek Rezistans ek Alternativ, ki li kote zot travay sindikal, ki li kote zot travay kont Best Loser ek pu enn Nuvo Konstitisyon, ena tandans rant dan sa mem vortex la. E sa vortex la, li ranforsi Travayist, a kurterm. Pli gran erer sindika, se kan SILU ek UASI, PWU ek AGWU ek OUA finn negosye Blueprint ek VRS; travay santral enn sindika se pu protez anplwa, pa detrir anplwa. Sa kalite erer la, li difisil pu enn sekter re-fer. Nu truv MPM ek R&A pe travay ansam parfwa avek Nita Deerpalsing, parfwa avek Shakeel Mohamed, me suvan direkteman dan lintere, parfwa mem de-konser, avek Navin Ramgoolam. Li pa pu naryen ki zot tultan pe felisit zot kamarad. Kan zot rant dan mem vortex, zot osi, zot evidaman kumans dezagreze kuma enn lafors pu sanzman. Subron ek Bizlall servi metod bann parti tradisyonel (enn kordilo ki konn tu, ki blefe, ki maltret dimunn otur li, ki amenn kanpayn mansonz), e sa azut dan ris zot dan vortex. Zot finn mem uver sime pu Ramgoolam so rev, setadir enn “nuvo konstitisyon” kot li vinn Prezidan avek buku puvwar. E zot fer sa dan enn lepok kot klas travayer byen, byen feb – pa dan enn pozisyon pu exziz plis demokrasi. 
“Nuvo Konstitisyon” ala-Ramgoolam-Berenger riske uver sime a Diktatir

Enn “nuvo konstitisyon” ki drafte kumsa dan-ler, e ki gard sistem ekonomik aktyel an antye, abe, li pu natirelman tom dan sa vortex la, setadir ranforsi Parti Travayis a kurterm, ek rant dan enn prosesis oto-destriksyon a mwayenn term. Si amand lalwa kan balans de fors kont u, li a u risk ek peril. Ki finn arive kan finalman Guvernman ek patrona amand lalwa IRA? Nu gayn 2 lalwa ki pli pir. Bann mini-lafors kuma WANTED: 15,000 Youngsters, Azir Moris, ek Raliement Citoyen pour le Patrie, zot osi, zot fini par ranforsi status quo. 
Kan muvman sindika truv li an-lanbo, kase but-but, avek enn seri lider birokrat pe lager sat-lisyen antre-zot, sa osi li enn prev ki serten organizasyon ki ti oredi pe kontre-kare sistem existan, challennj sistem la, zot osi, zot pe rant dan spiral desann, pe form parti sa vortex la, kan sistem ekonomik kapitalis pe desann. An paralel avek sa dans makab ant Ramgoolam ek Berenger, ena enn dans makab kote sindika ant 2 kordilo, Bizlall ek Subron. Ramgoolam ule gayn plis puvwar (problem se li deza ena tro buku) ek Berenger anvi gayn Reprezantasyon Proporsyonel plis vinn Premye Minis. Alor, zot mars ansam pu ki zot “kas fann” otur kriz Best Loser. An paralel, Bizlall ule enn “Nuvo Repiblik” ek Subron ule tir best loser, alor zot travay ansam pu viz drwa poz kandida san met kominote (mem si li zis lor papye ki zot travay ansam, parski Bizlall paret kont sa-mem demars dan lekel li ansam ek Subron), e pandan sa demars, zot al Komite UN Drwa Imen, ki ena Fayndings ki Resansiman pa finn renuvle (ii), e sa, a son tur, vinn deklans enn seri lobi kominal pu refer enn nuvo resansiman.  Ala bann lexanp kimanyer enn kriz dan sistem kapitalist riske met tu lider tradisyonel, de tu bor, an kriz grav.
Kote sindika, ankor, 2 zur a-swiv, le 1 ek le 2 Septam, ena 2 manifestasyon sindikal, kot lennmi prinsipal tulde se lezot sindika. CTSP ti anons enn manifestasyon pu le 2 Septam, lerla ki JNP anons pu li, le 1 Septam, setadir lavey, e li ti telman irzan fer li sa dat la, ki an-pasan tom mem zur ki Maiden, ki kan terminn miting, lidership JNP donn randevu le 9 Mars 2013. 
Sindika feb pa akoz “lorgey”, kuma suvan lider akiz zot kamarad, me akoz tu sekter tradisyonel pe raptise, e pena nuvo sekter pe devlope dan mem vites. Alor, pena ase kreasyon anplwa, e kot ena li dan tit-antrepriz ek nuvo sekter, setadir kot travayer feb. Anplwa pe ferme partu. Ki li sekter disik ek kann, kot Zudsucker pe menas remet an-kestyon so kontra aste disik – akoz apartir 2015 Lerop propoz eliminn plafon lor prodiksyon par betravye. Ki li sekter turist kot lotel vid, kot travayer pe lisansye, kot tu biznes otur pe sufer lefe biye “all in one” kot turis gayn tu dan lotel mem, e kot IRS pe res vid, santye konstriksyon pe res lamwatye ranze. Ki li textil – kot patrona pe fer fas kriz atraver enn stratezi pu delokalize ver Bangladesh ek lezot pei, e anmemtan pran travayer lezot pei pu travay isi, e kot, dapre patrona, marse Sid Afrik pu textil finn sap zot pandan enn tan. Me, tu sa sekter la, zot tu an deklin, anterm anplwa, ek anterm krwasans kapitalist. 

Lekonomi esufle, depann lor depans “Keynsian”

Anfet depi enn bon but letan, Minis Baichoo ki pe mannye kriz: enn form terapi “Keynesian” kot Guvernman depanse, mem li fer li atraver sekter prive, pu sey fer lekonomi rule. Nu tann Minis Baichoo lor TV pe koz baskil dilo depi isi ziska laba, tan milyon rupi, fer nuvo lotorut partu, tan milyon, met drin partu, tan milyon, konstrir nuvo pon, tan milyon. 

Bann gran gran Mall pe detrir ti-komers, e zot pe antre-detrir zot, parski ena tro buku. 

E antretan, ziska 100,000 travayer tus mwens ki Rs5,000 par mwa. 

E antretan, osi, travayer a tu nivo (sekter prive ziska sekter piblik) pe azir kuma “ti-marsan” lor zot prop sayt travay. Pu sey zwenn de but, anplas zot rod enn solisyon kolektif e diyn, zot sey sap zot antan ki individi. Zot ariv truv zot koleg dan travay, zot kamarad dan mem klas sosyal, kuma enn prwa:  “Eski mo kapav vann enn zasar, enn flakon Yves Rocher, enn linz, enn savon likid, ar li?” zot poz zot mem lakestyon. Travayer dan mem sayt pe devlop enn seri konfli lor kestyon det, ant zot-mem lor sayt, akoz sa bann ti-rulman prive la. Ziska gran gran zom ki rul masinnri agrikiltir, ziska profeser ek staf dan kolez prive ase snob, ziska travayer lepor, ziska infermye ek ners, profeser ek klerk, pe vann tu kalite prodwi dan ler travay. E patron permet. Mem Guvernman permet sa. Li dan zot lavantaz. 
Anmemtan, buku travayer al fer enn dezyem travay andeor sayt: profeser donn leson prive so prop zelev, dokter lopital fer kliyantel prive, ziz ki pe travay dan Lakur Siprem fer arbitraz prive, ners donn pikir andeor ler pu enn lamone, travayer Minisipalite okip bazar apre ler, dimunn servis sivil servi dan tabazi, Government Evaluer fer evalyasyon prive anmemtan ki li travay guvernman. Ideolozi ti-antreprener finn vinn byen for parmi tu sa bann anplwaye la, amizir zot finn rant dan komers. E zot finn natirelman afebli tu sindika par sa konportman individyalist la. Zot finn mem donn servis piblik enn move repitasyon. Bef dan disab; sakenn get so lizye.
Bat tusala pu enn vortex ki pe ris klas travayer dan enn tru!

Kriz amenn plis kriz, rant dan vortex ankor plis 

E anmemtan, Guvernman ek Minisipalite servi lalwa ek vyolans lor ti-marsan anbilan dan lari. Met lapolis lor zot. Klerman e marsan bazar, e ti-marsan lari pe sufer konpetisyon siper-market ek Mall, osi byen ki kriz la limem. Abe, kifer atak ti-marsan kumsa? Li enn kumansman volonte fasizant. Parey kuma sa atak kont enn hostel travayer etranze, li enn lot siyn sa volonte fasizant la. Tu sa bann kordilo ki pe kas gran pake, sa osi enn lot siyn. 
Anplwa domestik, enn sekter ki sipoze feyz awt net, pe donn bal. Fam ek zom pe travay 2-3 plas pu fer 2 but zwenn. E anmemtan, saler gardyen, saler konpayni netwayaz, saler server dan magazin ek labutik, lapey de-baz pu seylsmenn ek dan serten korl sennter, li ase suvan mwens ki Rs5,000. Dan lakanpayn, fam ki travay pu ti-planter, gayn mwens ki Rs2,000 par mwa.

Fas a sa degre problem, ena 12% travayer selman ki dan sindika. E muvman sindikal pe sufer enn mank koerans total. 7-8 lor 10 travayer pa dan sindika ditu. Sa 1-2 lor 10 ki sindike, zot suvan dan plis ki enn sindika, parfwa dan 3. Buku sindika afilye ek 2 ubyen 3 Federasyon. Depi ki Guvernman kumans sibvansyonn Federasyon sindikal, apar so bann lezot mefe, li finn provok enn seri “Federasyon” fantos, kot sindika deza federe, re-federe enn lot plas, zis pu gayn larzan TUTF. Lerla lager leve lor kimanyer depans kas TUTF e sa, a son tur, fer Federasyon kas an-but. MLC finn eklate. GWF finn eklate, e re-eklate. FPU finn eklate, NTUC finn eklate. MTUC finn eklate. CSG pe eklate. FCSOU finn eklate, e re-eklate.  

Sistem kordilo pe vinn pli grav. Asterla, Jack Bizlall pa zis enn “guru” pu Benydin, me li kapav met dibut enn “Kolektif” ki inklir enn parti (selman) sindika ki dan FPU plis enpe lezot lorganizasyon ek individi. San explike kifer FPU pa ladan. Bizlall alim ek teyn bann diferan palye komba, kuma li ule. Kan li dir fam bizin zwenn, par exanp, fam zwenn. Ashok Subron finn oto-proklam li mem port-parol tu sindika ki li kontrole, ase suvan kan li fini kas enn but dan enn sindika existan “pu li”. Lerla, li nom serten sekter travayer “port-drapo”. Kumsa li vinn port-parol bann port-drapo. Kordilo vinn for dan sindika lor ledo febles klas travayer, enn febles obzektiv.
E, kan ena 2 kriz ekonomik grav kumsa, kan sa kree enn gro vortex ki ris tu ar li dan enn dezord, kan tu byen difisil pu klas travayer, li pa ule dir, kuma buku dimunn krwar, ki li pli fasil ranvers sistem la. Non. Kan u pe rod amenn sanzman, si u pa azir avek integrite, si u pa koz laverite, u byen vit rise dan sa-mem vortex la. 

LALIT: So degre lafors

Samem, li inportan ki dan enn parti kuma LALIT, nu (la, la, la zordi) vinn konsyan (nu manb vinn konsyan, nu sinpatizan vinn konsyan) ki exakteman nu parti ete – sirtu pu rekonet so lafors relativ, sirtu so lafors potansyel, e seki fer li diferan depi lezot parti (MMM, PT, MSM, PMSD – ubyen MPM, RA, Wanted, RCP.)

LALIT finn, dan sa lepok difisil, gayn bann viktwar inportan. Viktwar parsyel, me viktwar, kanmem. Nu pa pe blefe. 
- An 2012, langaz Kreol ek langaz Bhojpuri finn rant dan lekol primer. Pa kuma medyom, pa kuma nu pe revandike, me kuma size. Seki enn viktwar ladan, se Leta finn rekonet langaz maternel, finn aksepte enn lortograf, enn gramer, enn kerikilem, enn silabis, enn kur MIE, ek pe anseyn sa 2 langaz la dan tu lekol primer. Lalit kontiyne. Me, finn ena enn viktwar. Promosyon lang maternel, li dan nu program, e nu sel parti politik ki ena sa dan so program depi 1982. Kifer li dan nu program? Parski pu klas travayer sorti dan lexplwatasyon, bizin kapav reflesi byen. Pu reflesi byen, bizin aprann reflesi ot-nivo dan nu prop langaz maternel.
- An 2012, lavortman finn parsyelman dekriminalize. Ankor enn fwa, pa kuma nu pe revandike, setadir pa total dekriminalizasyon pu tu fam ki ena rekur a lavortman, non. Me, nuvo lalwa vedir li nepli enn deli kriminel ki dekret preske totalite fam “kriminel”. Sa osi, li enn viktwar. Finn montre ki 80% depite anfaver, ek enn sondaz montre 80% fam anfaver. Sa, osi, dekriminalizasyon lavortman li dan nu program, e nu sel parti politik ki ena sa dan so program depi 1982. Kifer? Parski fam form lamwatye sa lafors ki nu pe batir ver enn sanzman revolisyoner, e si fam pe tultan pran traka ki enn groses non-dezire pu katapilte li dan prizon, li enn andikap politik byen grav.
- An 2012, verdik inanim dan ka mert kont Michaella Harte ranforsi pozisyon LALIT ki finn reysi fer lamas dimunn (dan lekel swazir dimunn pu ziri) okuran pratik tortir par polisye ki fer lanket. Kifer li dan nu program pu eliminn britalite polisyer? Parski li enn menas konstan lor liberte klas travayer, e tu dimunn ki ule amenn lalit, pu zot azir.
Anplis serten viktwar, ena osi lefet ki nu pe gard bann pwen inportan dan nu Program lor azanda. Buku pwen ki form parti nu program, zot lor azanda zordi:

- Lekonomi alternativ: kriz ekonomik mondyal ek kriz sistemik nasyonal dan Moris, ti devet santral dan azanda. LALIT sey tultan gard li santral. E telman kriz la gran, ki ase suvan li anfet santral. Isi, ena enn problem. Ideolog burzwa krwar ki “lekonomi” li pa domenn pu refleksyon ek aksyon piblik. Zot pretann ki “ekonomis” ek degre ladan, ki anplwaye par misye la, ki responsab.
- Sekirite Alimanter: enn kontinyasyon kriz, ogmantasyon pri manze de-baz pe kontinye.

- Diego Garcia, enn long lalit ki nu finn amene, li lor tu azanda:


- Fermtir baz militer finn vinn enn topik santral o-nivo mondyal 

- Ena ka Guvernman Moris kont Guvernman UK lor Park Marin.

- Ena ka Grup Refizye Chagos kont Guvernman UK lor Park Marin.


- Ena ansyen ka Grup Refizye Chagos divan Lakur Lerop Drwa Imen. 


- Enn kuran dan militer US, pe anvi “mothball” Diego Garcia (met dan taftalinn, akoz tro traka lor zot ek Angle.)

- Palestinn, ki lor nu azanda depi 1978, e kot nu ena manb finn al partisip dan aksyon laba a 4-5 repriz, li tuzur lor azanda internasyonal. 
- Leta Arsipel, lor azanda. Enn pwen dan nu program depi lontan. Finn vinn enn realite.

- Liberasyon fam, li tuzur lor azanda. Parfwa li pran form plito revandikasyon burzwa (reprezantasyon pu fam).

- Langaz Maternel tuzur lor azanda.

- Lalit kont britalite polisyer tuzur daktyalite. Pu ena enn nuvo seksyon dan National Human Rights Committee 

- Reform elektoral ek ranplasman Best Loser System, li tuzur lor azanda. 

- Ekolozi kuma enn parti dan lekonomi, zordi pe vinn lor azanda.
- Problem lozman tuzur lor azanda.

E seki esansyel dan nu program, se tu sa bann demand la, zot form parti enn bi pu ena enn priz-di-puvwar politik, par Travay. Kan nu dir “Travay”, nu pe koz tu dimunn ki travay pu viv. Setadir, nu pe viz enn puvwar ki nepli relizye kuma byen lontan, nepli par kast ubyen disan, kuma lontan, nepli monarsi ek so bann nob, nepli burzwazi ek so bankye, me par lansanb dimunn ki travay. Nu viz enn sityasyon kot sa 99% dimunn ki travay pu viv kapav sap planet, bul later, depi sa 1% ki fer ravaz ar lanatir dan so ket avar ek aveg pu profi. Se sa emansipasyon ki nu pe vize.
Kimanyer nu parti, parti LALIT, kree sa Program la, ek popilariz li, ek re-aktyaliz li tultan?  
Brans

Dabor atraver nu bann brans. Nu ti kumanse avek enn 10-enn brans an 1982, kan nu ti transforme depi enn bord editoryal eli par enn lasanble distribiter Revi Lalit de Klas. Lerla byen vit nu ti ena plis ki 60 brans, partu dan Moris. Me, febles obzektiv klas travayer, ek politik pro-kapitalist e MMM e MSM (ki ti ankor gard kontrol elektoral lor klas travayer), finn fer buku nu manb return dan swa enn swa lot sa 2 parti la. E depi 1984, dan sa downturn, nu finn re-vinn enn parti ek enn 10-enn brans, kuma zordi nu ena. Nu Brans Rozil inn gayn 2 an, ti devlop an 4 su-brans: Sant Rozil, Plezans, Stanley, Kan Levye, sakenn ti pe agrandi vit. Enn expansyon extra-ordiner. Lezot 9 brans ti pe debruye, me pa expann. E zordi se Brans “Port Louis tanto” ki finn kumans deborde ar manb byen serye, tandi ki lezot, inklir Rozil, pa pe truv expansyon osi fasil. Sa, dan langaz Marxist apel “combined and unequal development”.
Revi LALIT DE KLAS

Nu Revi pe distribiye atraver enn rezo militan, ek sa mem rezo la, amenn fiyd-bak ek nuvo lartik. Bann lide exprime dan Revi ki asir formasyon nu manb – nu tu, an permanans – ek li devlop enn vizyon an-komin. Ena 3 reynion redaksyon: enn kot zwenn e diskite ki lartik pu itil plis fer apel pu lartik, enn lot kan ramas lartik ek diskit editoryal, enn trwazyem kot vers kas dernye nimero, kolasyone, pingle, partaze pu distribisyon. Li oto-zere anterm larzan. 
Komisyon

Nu bann Komisyon pe mars byen. Ledikasyon ek Langaz, Sindikal, Fam, Internasyonal, Dokimantasyon, Web. Bann Komisyon, ansam ek nu “Reynion Program” se bann reynion ase uver, kot nu rant an profonder lor size. Travay dokimantasyon, li form parti demokratizasyon lidership dan parti. Dan LALIT, nu konsepsyon “lidership”, li pa zis enn lide lidership kolezyal, me ena sa osi. Nu viz ki tu nu kad, zot anmemtan, pe vinn deplizanpli enn dimunn ki enn lider dan so landrwa, lor so sayt. Sa arive akoz li ena linformasyon, analiz, perspektiv profon, ek enn vizyon lavenir, ki so koleg, so vwazin respekte. 
Piblikasyon
Tu nuvo manb, ek nuvo lekter Revi zot ena enn seri liv ki itil lir, amizir zot pe vinn aktif dan parti. Ena bann gro liv plis ki 200 paz: Leta par Rajni Lallah (ki lor sa size, kot si pa konpran, u parti pu definitivman fer erer), Klas par Alain Ah-Vee (ki explik “klas” dan so sans presi, Marxist, pu nu pa deblatere kuma parfwa bann editoryalis dan lapres komersyal fer), Against Communalism in the Best Loser System ekrir par manb, Diego Garcia in Times of Globalization ki finn sold-out. Bann lezot liv: Manifesto par Marx ek Engels an Kreol (avek CD odyo), Dayeri Palestinn par Ragini Kistnasamy, Pu enn Politik pu enn Lekonomi Alternativ. Plis tradiksyon enn-de text kle par Rosa Luxembourg, an Kreol, plis tradiksyon Repons a Program Gotha (par Marx).  

Leson Internasyonal 2011-12
Si ena enn leson sa bann imans manifestasyon dan Nord-Afrik ek Arabi dan sa dernye 1-2 an, se linportans enn parti politik. Remarke ki se bann Islamist finn vinn opuvwar (pa sipaki “sosyete sivil” ubyen enn bann Face-book) – e zot finn pran puvwar akoz zot ena striktir parti, striktir ki finn reysi sirviv diktatir (mem si rezon zot sirvi, se akoz zot finn koste ar Moske). Me, pwen nu pe fer, se ki enn challennj par enn parti politik revolisyoner, li inportan, e nu pa kapav pretann ki sosyete sivil sipa Face-booker pu pran puvwar. Si zis desann dan lari kumsa-mem, enn parti de-drwat pu rant dan vakim kan met deor enn diktater. 
Kot ena lezot chalennj kont diktatir pro-kapitalist, kuma Venezuela, Kiba, Ekuador, Larzantinn, kot ena diferan degre challennj, tu sa challennj la fer atraver parti politik. 

Zeo-politik

Nu dan LALIT, nu tultan liye tu nu lalit isi, avek enn lalit internasyonal.

Anmemtan nu gete osi, analize, ki pe arive dan lemond an zeneral. Zordi nu pe milite dan enn lepok kot ena enn deklin ekonomik USA-Lerop, ansyen inperyalist, me sa deklin la pa korbor avek so pwisans militer ki tuzur absoliman dominan. Sa li enn surs instabilite permanan, vyolans permanan. Lekonomi dan bann pei kuma Lasinn, Lend, Brezil, Larisi, Sid Afrik, Zapon, Kore, Vyetnam pe monte relativman dan enn fason ase filgiran. Ena enn “Islamic Arch” pei ki an-kontestasyon kont bann diktatir, suvan inpoze par inperyalist Britanik, Amerikin, Franse, depi ant 60 ek 100 an lor lepep laba – sirtu kot tir petrol pu furni sistem kapitalist (karbiran pu zener lenerzi pu lindistri ek pu transportasyon, sirtu). Sa bann rebelyon dan dernye enn-de zan, zot laba otur surs petrol, ek ena aksyon militer laba depi USA – dan Irak, Afganistan, Pakistan, Yemen, Lasiri, ek menas lor Iran. 
Lamerik Latinn finn devlop enn serten lindepandans relatif, mem li frazil, vizavi dikta Leta Zini.
Sa sistem kapitalist internasyonal la dan enn gran kriz. Ena tu kalite lafors ki tultan pe leve, amizir dimunn sibir kriz. Nu, dan LALIT, nu gard nu travay politik dan enn vizyon internasyonal, ek dan enn vizyon internasyonalist. 

Antretan, kriz politik lokal, ek so purisman, finn ariv enn stad kot pei pe al ver bann sanzman konstitisyonel (dapre azanda Ramgoolam ek Berenger), e pe al ver enn eleksyon zeneral, pu konsolid Leta avan kriz anpire, enn kote, e pu evit eleksyon minisipal avan ki Navin Ramgoolam finn met dibut so Lalyans ki pu asir li so trwa-kar ki li pe telman rode. 
Eleksyon

Ena osi enn lot fakter ki pe provok sa azanda Ramgoolam ek Berenger. Enn serten kriz finn deklanse par “Views” Komite UN Drwa Imen, dan ka Kandidatir pu Eleksyon Zeneral, kot Leta Moris bizin swa truv enn manyer pu les kandidatir dimunn dan Rezistans tini, mem zot pa met enn kominote lor zot Nomination Paper, ek servi delaying tactic enn ta, swa li posib ki Travayis ek MMM reysi servi lokazyon pu dres zot lezot azanda byen sinik, kuma partaz puvwar ant 2 lider (Ramgoolam ek Berenger) lor enn baz kominal. Uswa ena enn seri posibilite ant sa 2 la. Antuka, li pa inposib ki ena eleksyon zeneral antisipe, sirtu si Ramgoolam prefer fer Zeneral avan Minisipal ek Vilaz. 
Dan LALIT, nu finn poz kandida ek amenn kanpayn dan Eleksyon Zeneral an 1983, 1987, 2000 ek 2005. Alor, nu bizin reflesi apartir asterla, me sanki nu met nu program lor “poz”.

Lalit Pozisyonel

Pozisyon LALIT dan sa long batay pozisyonel pandan sa lepok kriz sistemik, li petet meyer ki nerport ki lot parti politik Moris (tu proporsyon garde). Li pa etonan, enn kote, parski nu mwens afekte par purisman dan Leta aktyel ki lezot ki fonksyonn alinteryer bann institisyon an-kriz, zot mem. Kimanyer nu dan sa pozisyon relativman an-ord?
- Nu klervwayans lor buku size finn vinn evidan. Ki li lor langaz maternel, lor lavortman, lor politik ekonomik, lor sekirite alimanter, lor britalite polisyer, lor kimanyer amenn lalit lor best loser system, lor drwa polisye form sindika, lor Diego Garcia, lor Palestinn. Kan ena sa kalite klervwayans lor letan, dimunn rapel, zot pa zis bliye sak zig-zag, sak blef ki lezot lider fer. E kan dimunn truv sa konsistans, li met parti dan enn pozisyon for dan sa lalit pozisyonel la.

- Lefet nu kareman andeor “Leta” – dan lesans ki nu pa inbrike dan sindika birokratize ek ase kontrole par Leta ek politisyen, vedir nu analiz sosyete li benefisye de enn serten lindepandans despri. Nu kapav pli fasilman gayn enn perspektiv istorik, materyel, reyel, ki kontiyn benefisye sa klervwayans la.

- Nu absoliman sertin, antan ki parti, ki klas ki nu reprezante (klas travayer ek so alye), e ki klas nu pa reprezante (burzwazi ek ti-burzwazi montan). Ena lezot parti, sirtu MMM, ki pa kone ditu ki klas li reprezante. Li reprezant zis bann “valeurs” – enpe kuma enn relizyon, sipa enn fran masonnri, plito ki enn program, enn program ki klerman reprezant lintere enn klas.
- Nu pa ule “pran Leta burzwa” e nu sir e serten de sa; nu ule, an kontras avek sa, sanz natir Leta, ek lerla travay ver disparisyon Leta -- parski li nepli pu neseser.

- Nu ena enn program, ki nu – tu nu manb ek sinpatizan – nu partaze an permanans. Sa Program la ena 3 seksyon: (i) enn analiz sosyete anterm klas sosyal, setadir relasyon dimunn ena antan ki klas avek prodiksyon (setadir avek manyer sirviv lor planet). (ii) Enn seri revandikasyon ki ena enn sinifikasyon a-lon-term, seki nu apel “demand”; zot bann demand ki amenn enn dinamik ver sanzman profon. (iii) Stratezi kimanyer ariv kot sa zar sosyete ki nu ti a kontan. Setadir enn pon ant seki nu ule pli divan ek kot nu ete zordi. Nu stratezi, par exanp, rezet “Morisyanism” kuma enn moter, e anbras lalit-de-klas. Sa 2 stratezi zot kareman inkonpatib, e si adopte tulde, se “Morisyanism” ki pu pran ledevan dan enn lepok kuma zordi, e ladan, patron pu res pli for. E nu bi, se pu klas travayer vinn o-puvwar, kree enn nuvo form puvwar, e lerla disud tu puvwar ki extern a dimunn. 
Nu Parti (sirtu so bann brans) ek nu Piblikasyon (sirtu so Revi regilye) li nwayo nu medyom. Lezot form kominakasyon ar lamas dimunn, zot reyone depi sa striktir debaz la. Nu pa fye lor lapres, parski lapres li ena so azanda; li kareman, an find-kont, enn-de bann pilye “leta burzwa” – e nu dir sa, dan sans teknik “Leta” (Get nu liv lor la). Nu parti, anfet, sel parti dan Moris ki pena enn kordilo pu lider. Nu ena enn lidership kolezyal, enn kantite kad parti. Alor, nu konsep lidership li diferan depi lezot parti.

Alor, dan kriz ena buku sufrans divan, malerezman, pu klas travayer, pu lamas dimunn ki pe sufer prekarite ek vyolans sa sistem ekonomik la. Me, ena osi buku posibilite pu kreativite parmi klas oprime, e so bann lorganizasyon. E se sa kreativite la ki pu amenn nu pli divan.
(i) Bi politik klas travayer: pu fini avek esklavaz modern apel “wage slavery”. Sa inplik enn lalit politik a-long-alenn pu met opuvwar enn nuvo Leta, ki asire ki tu sekter ekonomik opere san explwatasyon par “wage slavery” , setadir dan enn form asosyasyon ki dimunn kree, ubyen plizir form asosyasyon. Kumsa,  ki li evidan ki pu bizin enn priz puvwar par klas travayer. Me, klas travayer bizin enn Leta tanporer, dan lesans ki li ena enn sel gro travay: pu expropriye bann ki finn expropriye tu lezot dimunn. Apre sa, dan sans strik term “Leta” (reyn enn klas lor lezot klas), nepli bizin enn Leta.
(2)Komite Drwa Imen Nasyon Zini finn avoy LALIT enn kominikasyon swivan: “The key paragraph about why the Committee found a violation is paragraph 15.5 (please check attached document): 
“The Committee observes that in the absence of any classification, a candidate is effectively barred from standing for general elections. It notes the State party’s argument that the category “General Population” is the residual category comprising those who neither are Hindus, Muslims or Sino-Mauritians. According to the First Schedule to the Constitution, the additional eight seats under the “Best Loser System” are allocated giving regard to the “appropriate community”, with reliance on population figures of the 1972 census. However, the Committee notes that community affiliation has not been the subject of a census since 1972. The Committee therefore finds, taking into account the State party’s failure to provide an adequate justification in this regard and without expressing a view as to the appropriate form of the State party’s or any other electoral system, that the continued maintenance of the requirement of mandatory classification of a candidate for general elections without the corresponding updated figures of the community affiliation of the population in general, would appear to be arbitrary and therefore violates article 25 (b), of the Covenant.”
